b'\n_START_ARTICLE_\nDvietes apmetne\n_START_SECTION_\nDvietes senleja\n_START_PARAGRAPH_\nDvietes apmetne atrodas Dvietes upes senlej\xc4\x81, kur ir atkl\xc4\x81tas aptuveni 15 senas apmetnes, kas tika apdz\xc4\xabvotas no akmens laikmeta l\xc4\xabdz pat viduslaikiem. Dvietes, Mun\xc4\x8du, Dzen\xc4\xab\xc5\xa1u, Berezovkas, Gr\xc4\xabvas, Slobodas, Putnu salas un Vecaines apmetn\xc4\x93 ir atrastas senlietas, kas attiecas uz akmens laikmetu.\n_START_SECTION_\nPirmie izrakumi 1937.-1938. gad\xc4\x81\n_START_PARAGRAPH_\nArheolo\xc4\xa3iskie atradumi Dvietes senlej\xc4\x81 s\xc4\x81kti 1937. gad\xc4\x81, kad Valsts V\xc4\x93sturisk\xc4\x81 muzeja Jelgavas noda\xc4\xbcas vad\xc4\xabt\xc4\x81js Eduards \xc5\xa0turms Dvietes labaj\xc4\x81 krast\xc4\x81 pie iztekas no Dvietes ezera atkl\xc4\x81ja divas akmens laikmeta zvejnieku-mednieku apmetnes. Liel\xc4\x81k\xc4\x81 senlietu da\xc4\xbca (krama, raga, kaula r\xc4\xabki) attiecas uz mezol\xc4\xabtu un neol\xc4\xabtu, bet tika atrastas ar\xc4\xab Auklas keramikas kult\xc5\xabrai rakstur\xc4\xabgas bronzas laikmeta senlietas (akmens cirvji, \xc5\xa1v\xc4\xabk\xc4\x81t\xc4\x81s keramikas lauskas u. c. priek\xc5\xa1meti) un dzelzs laikmeta keramika. Iev\xc4\x93r\xc4\xabbas cien\xc4\xabga ir \xc5\xa1eit atrast\xc4\x81 v\xc4\x93l\xc4\x81 paleol\xc4\xabta harp\xc5\xabna, kas, iesp\xc4\x93jams, darin\xc4\x81ta no zieme\xc4\xbcbrie\xc5\xbea raga. Dvietes Mun\xc4\x8du apmetne tika atkl\xc4\x81ta Dvietes kreisaj\xc4\x81 krast\xc4\x81 pie ietekas Daugav\xc4\x81 blakus Dvietes pagasta Mun\xc4\x8diem. 1938. gad\xc4\x81 \xc5\xa1eit tika veikti izrakumi, kuros atrasta neol\xc4\xabta, bronzas laikmeta un dzelzs laikmeta keramika.\n_START_SECTION_\nIzrakumi 1960.-2002. gad\xc4\x81\n_START_PARAGRAPH_\nDvietes senlejas izp\xc4\x93te tika turpin\xc4\x81ta 1960. gados, kad Dvietes krastos tika atkl\xc4\x81tas v\xc4\x93l da\xc5\xbeas iesp\xc4\x93jam\xc4\x81s akmens laikmeta apmet\xc5\x86u vietas (Dzen\xc4\xab\xc5\xa1u un Berezovkas apmetnes). 1981. un 1984. gad\xc4\x81 arheolo\xc4\xa3iskie izrakumi veikti Ilzes Lozes vad\xc4\xabb\xc4\x81. Putnu salas apmetne tika atkl\xc4\x81ta 1990. gados Dvietes senlejas labaj\xc4\x81 krast\xc4\x81, Bebrenes pagasta Putnu sal\xc4\x81, kur atrastas dzelzs laikmetam un viduslaikiem rakstur\xc4\xabgu m\xc4\x81la trauku lauskas, krama kas\xc4\xabk\xc4\xbci, no m\xc4\x81la izgatavotas t\xc4\xabklu gremdes, sl\xc4\x81nek\xc4\xbca galodas, dzirnakme\xc5\x86i un dzelzs laikmetam rakstur\xc4\xabga bronzas vainaga fragments. Iesp\xc4\x93jams, ka Putnu salas apmetne ir bijusi apdz\xc4\xabvota ar\xc4\xab agr\xc4\x81k. To pier\xc4\x81da \xc4\xabpatn\xc4\x93jas formas krama nazis, kas atrasts Putnu sal\xc4\x81 un attiecas uz v\xc4\x93lo mezol\xc4\xabtu, k\xc4\x81 ar\xc4\xab \xc5\xa1eit atrast\xc4\x81s \xc5\xa1v\xc4\xabk\xc4\x81t\xc4\x81s keramikas lauskas, kas attiecas uz bronzas laikmeta beig\xc4\x81m vai agro dzelzs laikmetu. 2000. gad\xc4\x81 vid\xc4\x93j\xc4\x81 neol\xc4\xabta trauku lauskas un krama r\xc4\xabki tika atrasti Sku\xc4\xb7u ezera rietumu krast\xc4\x81, ko vec\xc4\x81k\xc4\x81s paaudzes viet\xc4\x93jie iedz\xc4\xabvot\xc4\x81ji sauc par Vecaini. Latvijas V\xc4\x93stures muzeja Arheolo\xc4\xa3ijas noda\xc4\xbca 2002. gada pavasar\xc4\xab Egitas Ziedi\xc5\x86as vad\xc4\xabb\xc4\x81 Dvietes senlej\xc4\x81 pie Sku\xc4\xb7u ezera atkl\xc4\x81ja divas jaunas neol\xc4\xabta apmetnes ar neizpost\xc4\xabtu kult\xc5\xabrsl\xc4\x81ni.'